
Tak til J.K. Rowling for at skrive denne bog og så generøst skænke hele sit honorar til Comic Relief og Lumos

FORFATTERENS FORORD

Kun til brug i troldmandsudgaven

 

I 2001 BLEV ET genoptryk af første udgave af min bog Fantastiske skabninger og hvor de findes gjort tilgængelig for Mugglere. Ministeriet for Magi gav tilladelse til denne enestående udgivelse med det formål at rejse midler til Comic Relief, en velanset Mugglerdrevet velgørenhedsorganisation. Betingelsen for udgivelsen af bogen var, at jeg gjorde det klart for Mugglerlæsere, at der er tale om et fiktivt værk. Professor Albus Dumbledore indvilligede i at forsyne bogen med et forord, der bakker op om dette forbehold, og vi var begge henrykte over, at bogen indtjente så mange penge til nogle af verdens mest udsatte mennesker.

Efter at visse hemmelige dokumenter i Ministeriet for Magis varetægt, blev frigivet til offentligheden, har troldmandsverdenen fået mere viden om tilblivelsen af Fantastiske skabninger og hvor de findes.

Jeg kan endnu ikke løfte sløret for alle mine aktiviteter i de to årtier, hvor Gellert Grindelwald terroriserede troldmandsverdenen. Først i takt med at flere dokumenter frigives til offentligheden i løbet af de kommende år vil jeg kunne tale mere åbent om min rolle i dette mørke kapitel af vor historie. Som det er, vil jeg nøjes med at korrigere de mest åbenlyse unøjagtigheder i de seneste pressemeldinger.

I sin nyeste biografi: Mand eller monster? Sandheden om Newt Scamander, hævder Rita Rivejern at jeg aldrig har været magizoolog, men derimod spion for Dumbledore, der brugte magizoologien som dække til at infiltrere De Forenede Staters Magiske Kongres (MACUSA) i 1926.

Som alle, der gennemlevede 1920’erne, vil vide, er det en absurd beskyldning. Ingen spion under dække ville på den tid have valgt rollen som magizoolog. Den mindste antydning af interesse for magiske skabninger blev betragtet som farlig og suspekt, og at medbringe en kuffert fuld af sådanne væsner var – set i bagklogskabens lys – en alvorlig fejltagelse.

Jeg rejste til Amerika for at sætte en ulovligt handlet Tordenfugl fri, hvilket i sig selv var rigelig risikabelt, da MACUSA på den tid gjorde brug af en praksis benævnt forband-for-at-dræbe over for alle magiske skabninger. Jeg er stolt af, at kunne sige, at blot et år efter mit besøg, fredede præsident Seraphina Picquery ved lov bestanden af Tordenfugle, en lov hun senere udvidede til at gælde alle arter af magiske skabninger. (På præsident Picquerys anmodning udelod jeg omtalen af de vigtigste arter af amerikanske magiske skabninger i første udgave af Fantastiske Skabninger, ganske enkelt for at undgå magisk masseturisme på deres levesteder. Eftersom det amerikanske troldmandssamfund på den tid var genstand for langt værre forfølgelser end deres europæiske fæller, og da jeg ufrivilligt havde bidraget til et alvorligt brud på Det Internationale Hemmelighedsdekret i New York, fik hun mit samtykke. Jeg har behørigt føjet dem til igen i denne nye udgave.)

Det ville tage måneder at modsige bare en brøkdel af de vilde overdrivelser i frøken Rivejerns bog. Jeg vil nøjes med at sige, at den påståede „troløse kvindeforfører, der efterlod Seraphina Picquery med et knust hjerte“, tværtimod fik den klare præsidentielle besked, at såfremt jeg ikke forlod New York frivilligt og omgående, ville hun smide mig ud ved magt.

Det er sandt, at jeg var den første, som var i stand til at fange Gellert Grindelwald, og det er også sandt, at Albus Dumbledore var mere end blot en skolelærer for mig. Mere kan jeg ikke sige uden at krænke Den Officielle Magiske Sikkerhedslov eller, hvad der er vigtigere, den særlige tillid Dumbledore viste mig.

Værket, Fantastiske skabninger og hvor de findes, var for mig et sandt kærlighedsbarn i flere henseender. Når jeg ser tilbage på denne tidlige bog, genoplever jeg minderne, der flyder som en underliggende strøm på hver eneste side, om end de vil forblive ubemærkede af læseren. Det er mit inderligste håb, at en ny generation af hekse og troldmænd heri finder deres egne grunde til at elske og beskytte de utrolige skabninger, med hvem vi deler magien.

Newt Scamander

Redaktionel bemærkning: Tilføj Mugglerudgaven det sædvanlige pladder: „Ren fiktion – underholdning – ingen grund til panik – god fornøjelse.“

